הוועדה המיוחדת לדיון בהצעת חוק הסדרת השימוש בקנאביס למטרות רפואיות, התשפ"ב-2021 (פ/2245/24), כנסת 24, פרוטוקול מספר 24, 2022-02-24 13:15

שרן השכל: צוהריים טובים.

שרן השכל: אני מחדשת את ישיבת ועדת הקנאביס של הכנסת.

שרן השכל: אנחנו עכשיו פותחים את הדיון בפרק שינוע ואבטחה, עמוד 9.

שרן השכל: היועצת המשפטית, בבקשה.

שרן השכל: עשינו לא מעט תיקונים.

ענת מימון: אני רק אומר שכרגע בנוסח שבפניכם, סעיף 26(א) מחוק אבל אנחנו כן צריכים לקבוע הוראה שכחלק מהרישיון, כל אתר, חוות גידול, משתלה ומפעל – כלומר, כל בעל רישיון – כתנאי לקבלת רישיון לעיסוק בקנאביס, הוא כן צריך לעמוד בתנאי האבטחה ולקבל אישור אבטחה תקף.

ענת מימון: לכן אנחנו כן ננסח את הסעיף ונקבע זאת כתנאי מקדמי לרישיון.

קריאה: זה קיים בסעיף 25ב.

ענת מימון: זה נמצא גם בתוספת.

ענת מימון: ב-25 כתוב במפורש אבטחה?

קריאה: כן.

קריאה: בסעף 25ב(א).

ענת מימון: זאת הערה אחת לגבי הצורך בזה.

ענת מימון: הסעיף הבא אומר ש"אבטחת קנאביס לצרכים רפואיים תיעשה בהתאם להוראות שיקבע השר לביטחון פנים באישור ועדת ביטחון פנים של הכנסת".

שרן השכל: שינינו את זה לוועדה לביטחון פנים.

ענת מימון: אנחנו מוחקים את התוספת.

ענת מימון: כל ההוראות ייקבעו בתקנות באישור ועדה ולא יהיו מפורטות בתוספת.

טל פז מזרחי: גברתי, מדובר בתפיסה שהיא מקצועית והיא חסויה אשר מקומה בטח לא בחקיקה.

טל פז מזרחי: אני מתחברת כאן לדברי משרד הבריאות שנאמרו קודם לכן בהרבה מאוד הקשרים דומים.

טל פז מזרחי: זה שיקול דעת מקצועי שבעצם כולל תפיסת אבטחה שלמה שמעוגנים בה עקרונות שהם משתנים והם חייבים להיות גמישים ומותאמים למציאות הקיימת.

טל פז מזרחי: אנחנו כבר ראינו מצבים שכל שינוי שנדרש – ונדרש לעשות אותו בו ביום – להקשות עליו במעבר של תקנות וכינוסה של ועדה עבור השינוי הזה, זה משהו שהוא לא ריאלי ומנוגד לתפיסה הארגונית משטרתית ולכן אנחנו מתנגדים לשינוי הזה ומבקשים להחזיר את המצב הקיים כפי שהוא בסעיף 25 לפקודת הסמים.

שרן השכל: אני אולי אפילו אוסיף על מנת להקל על המשטרה, שככל שהם ירצו להוריד או להסיר איזה שהם נהלים או תקנות, הם לא יצטרכו את אישור הוועדה.

ענת מימון: אתם אלה שמנסחים את התקנות וברור שאתם יכולים לקבוע בתקנות רובד ראשוני של ההוראות ולקבוע נהלים.

ענת מימון: אף אחד לא אומר שהם צריכים את כל תפיסת האבטחה.

טל פז מזרחי: ברגע שאנחנו מפרסמים דבר כזה, הלכה למעשה זאת הכוונת פעילות עבריינית.

ענת מימון: איפה אתם מפרסמים את זה?

שרן השכל: את יכולה לפרסם בתקנה שלכל בעל רישיון תינתן על ידי משטרת ישראל חוברת הוראות.

ענת מימון: כמו הנוהל.

טל פז מזרחי: הנוהל הרבה יותר מפורט.

טל פז מזרחי: הוא לא מדבר על עקרונות הפעלה.

ענת מימון: אבל הוא כן מפורסם.

שרן השכל: הוא מפורסם.

שרן השכל: כולם רואים את הנוהל שלכם, אז מה ההבדל?

טל פז מזרחי: הנוהל מפורסם.

טל פז מזרחי: אנחנו לא נרצה להרחיב על הנוהל עכשיו.

ענת מימון: להיפך.

ענת מימון: התקנות צריכות להיות אפילו ברמה אחת מעל הנוהל הזה.

ענת מימון: אדרבה.

ענת מססה קינן: אני אגיד משהו למען הפרוטוקול.

ענת מססה קינן: בעיקרון תנאי אבטחה ומיגון, להבנתי זה לא דבר שאמור להיות בתקנות אבל לבקשת יושבת ראש הוועדה המשרד הסכים לדבר הזה וביקש שגם הדיונים בעניין הזה בוועדה יהיו חסויים.

ענת מססה קינן: אני מבינה משרד המשפטים – וכאן אני רוצה לחדד כי זה חשוב לנו – שהתקנות לא ירדו לרמה כפי שקיימת היום בנוהל.

ענת מססה קינן: השאלה אם אני צריכה לקבוע את זה עכשיו בחוק.

ענת מססה קינן: אני לא יודעת ואני רוצה לשמוע את משרד המשפטים כדי להיות בטוחה.

ענת מססה קינן: לך זה ברור ואנחנו באמת נשמח אם זה כך אבל אני רוצה לקבל את חוות דעת משרד המשפטים לעניין זה כדי להיות בטוחה.

עמיר סופר: שאלה אחת.

עמיר סופר: מה היתרון של תקנות בעולם שלנו?

שרן השכל: היתרון של תקנות הוא שהן עוברות פיקוח ובקרה של חברי הכנסת ולאחר מכן יש כאן עניין של דיון ציבורי.

שרן השכל: ההתנהלות בכל תחום הקנאביס, לפחות בחמשת השנים האחרונות, הייתה התנהלות שלא שמרה על מינהל תקין.

שרן השכל: זאת אומרת, שדברים לא נעשו בשקיפות אלא נעשו ללא הודעה לציבור, ללא הודעה למטופלים, ללא הודעה למפעלים.

שרן השכל: כל שינוי כזה או אחר נעשה בסוג של מחשכים בלי איזושהי הודעה מראש.

שרן השכל: לכן אנחנו באנו ורצינו להכניס בתוך הוראות החוק הזה את הנושא של מינהל תקין.

שרן השכל: לכן ככל שתידרשו לבוא ולעדכן את הדברים האלה שיש בהם תעשייה שלמה, זה לא נתון למצב רוחו של אדם כזה או אחר שבבוקר אחד הוא קם ורוצה לתקן ובבוקר אחר הוא קם ורוצה לתקן את זה לדבר אחר.

ענת חן מיכאלי: אני מבקשת להתייחס לזה.

ענת חן מיכאלי: אני חושבת שהאמירה הזאת היא ממש לא מדויקת וממש לא נכונה.

ענת חן מיכאלי: תעשו הבחנה בין סוגיות אחרות שאולי היו לגביהן תלונות לגבי התנהלות של תחום האבטחה.

ענת חן מיכאלי: תחום האבטחה מעול לא נעשה במחשכים, מעולם לא נעשה ללא פרסום ומאז שמשטרת ישראל נכנסה לתחום הזה בשנתיים האחרונות יצרנו מנגנון שעובד בצורה משומנת ובצורה טובה עם שקיפות מלאה ושיתוף פעולה מלא.

ענת חן מיכאלי: תפיסת האבטחה שמפורסמת היום נרשמה יחד עם העוסקים אחרי פורומים שנעשו עם העוסקים יחד עם מנהלי האבטחה.

ענת חן מיכאלי: אנחנו יושבים איתם קבוע וכל הזמן דנים וכל הזמן אנחנו מנסים לטייב את זה בצורה שתאזן בין שלום הציבור לבין הדרישות ולבין הצרכים של השטח.

ענת חן מיכאלי: יצרנו מנגנון השגה - שמעולם לא היה קיים בתחום הזה ולא קיים בשום תחום אחר – בו כל עוסק יכול לבוא ולהציע לנו חלופות ולהציע אמצעים אחרים.

ענת חן מיכאלי: זה דבר שאף פעם לא היה קיים.

ענת חן מיכאלי: לבוא ולומר שאנחנו פועלים לא בשקיפות, זה לא נכון.

ענת חן מיכאלי: בנוסף לכך, לפי סעיף 13 להחלטת הממשלה 4490 באשר לייצוא, אנחנו נדרשים כל שנה להגיש דוח של פיקוח ובקרה ואנחנו מגישים בדיוק את כמות הבקרות שנעשו, את כמות השימועים שנעשו וכמות כל הסנקציות שהטלנו.

ענת חן מיכאלי: אם כן, הכול תמיד נתון וחשוף לעיני הציבור.

טל פז מזרחי: אני מבקשת לפנות בעניין הזה ולשמוע את בעלי החוות אם יש להם טענה כזאת.

טל פז מזרחי: אם יש להם טענה כזאת, נרצה לדעת.

שרן השכל: תודה רבה.

שרן השכל: אנחנו נותנים לכם, מעבר למה שהיה קבוע לפני כן, סוג של קרדיט לבוא ולהתקין תקנות כפי שאתם רואים.

שרן השכל: בתוך התקנות האלה אתם יכולים להכניס גם נהלים, אבל בפעם הראשונה זה יעבור את הפיקוח, את הבקרה ואת העין הציבורית.

טל פז מזרחי: זאת לא פעם ראשונה.

טל פז מזרחי: זה תמיד עבר את העין הציבורית.

ענת מימון: אז מה הבעיה?

ענת חן מיכאלי: אין בזה צורך.

ענת חן מיכאלי: זה רק מסנדל את שיקול הדעת.

שרן השכל: אנחנו נשמח שתוכיחו לנו אחרת, ואמרתי שנשב עם המשטרה לקראת קריאה שנייה ושלישית על מנת שנוכל להבין לעומק את הדרישות.

שרן השכל: ככל שנראה צורך בעניין הזה, אנחנו נוכל גם להקל אבל ככל שלא ולא תצליחו לשכנע אותנו, יהיה לנו כאן ויכוח על העניין הזה.

טל פז מזרחי: לא מדובר רק על להקל.

שרן השכל: יעל, רצית לומר משהו?

יעל שכטר סיטמן: המשטרה בשיח עם התעשייה והם קשובים.

יעל שכטר סיטמן: כשהיו לנו בעיות, פנינו אליהם.

טל פז מזרחי: אני אשמח שתחזרי על הדברים.

ענת חן מיכאלי: שזה יירשם בפרוטוקול.

יפעת קריב: בנושא הספציפי הזה של מערך האבטחה - עוד לא בנושא הכספת, שם יש לנו הרבה מאדו תלונות – שעשה את המעבר מדוד שוורץ, מהיק"ר למשטרה, התנהלו פורומים עם דרג מאוד בכיר במשטרה וכולנו הוזמנו וישבנו.

יפעת קריב: היה ממש שיח והיה דין ודברים כי זה היה מעבר מאוד קשה והוא עשה.

יפעת קריב: סיימנו את תהליך האבטחה של החוות ושל המפעלים.

יפעת קריב: זה תהליך שהסתיים.

יפעת קריב: זאת הייתה עבודה משותפת מדהימה.

אריאל גרופר: זה לא למשטרה.

אריאל גרופר: ענת, דיברת קודם על נושא השקיפות והשיתוף ואני יודע שכן יש ביניכם לבין החוות, מתקנים, מפעלי ייצור.

אריאל גרופר: הטענה לגבי שקיפות נוגעת לכך שלא מיישמים החלטות ממשלה שקובעות שיש לפרסם טיוטות להערות לציבור לפני שמעדכנים נהלים.

אריאל גרופר: לא עושים את זה אלא פשוט מפרסמים נוהל.

אריאל גרופר: היה עדכון ב-2020 לנוהל אבטחה והוא עלה לאתר היק"ר בלי שפורסמה טיוטה להערות הציבור לפי החלטת ממשלה 4398 בנושא רגולציה.

אריאל גרופר: אני לא בא בתלונות אליכם אבל משרד הבריאות, ברגע שמגיעים לאיזשהו מתווה, צריך לפרסם באתר טיוטה להערות הציבור.

ענת חן מיכאלי: יש סייגים לנושא פרסום טיוטות.

ענת חן מיכאלי: בכל מה שקשור לטיוטה שקשורה לסיכון של שלום הציבור או ביטחון המדינה – אני לא מחויבת לפרסם אבל זה כן פורסם למנהלי האבטחה ולעוסקים שרלוונטיים לתחום הזה.

ענת חן מיכאלי: צריך לעשות הבחנה בין מה מחויב בפרסום לכלל הציבור ולעניין שלום הציבור.

ענת חן מיכאלי: אני לא מחויבת לפרסם לכל אזרחי המדינה.

ענת חן מיכאלי: אני מפרסמת את זה לגורמים הרלוונטיים.

טל פז מזרחי: אולי כדאי להוריד את ההתנגדות שמבוססת רק על מה שאתה אמרת.

טל פז מזרחי: בינתיים אנחנו שומעים תמימות דעים בנושא הזה.

אריאל גרופר: אני מדבר בשם עצמי.

אריאל גרופר: אני לא יודע שיש איזה שהן תלונות לגבי ההתנהלות שלכם אבל בסוף כולנו עוברים דרך מערכת שקוראים לה היק"ר ואיך שזה מגיע לעוסקים בתחום, זה לא מגיע בצורה שזה צריך להגיע.

טל פז מזרחי: אולי תשאל גם את מנהל האבטחה שלך אבל מנהל האבטחה שלך נמצא בפורומים והוא מקבל ממני ומהנציגים שלי ישירות.

שרן השכל: תודה.

שרן השכל: משרד המשפטים.

עילם שניר: אם אפשר לאפשר לנירית שנמצאת ב-זום.

עילם שניר: היא עוסקת בנושא במשרד המשפטים.

נירית להב קניזו: שלום וברכה.

נירית להב קניזו: אני רוצה להתייחס לנושא של פרסום בתקנות של נהלי אבטחה.

נירית להב קניזו: אני מבינה לגמרי את החשיבות שגברתי רואה לנגד עיניה.

נירית להב קניזו: יחד עם זאת אני רוצה להפנות את תשומת לבך לעוד חוקים שמוטלים על גופים שונים וביניהם גם גופים פרטיים סידורי אבטחה וחובות שונות בתחום האבטחה והכללים האלה והתנאים לאבטחה לא נקבעים לא בחקיקת משנה, לא בכללים ולא בהוראות ונהלים שמפורסמים לציבור וזאת מסיבה פשוטה והיא שאם הם יפורסמו לציבור, תיפגע הבטחה.

נירית להב קניזו: אני אתן לדוגמה את החוק להסדרת הביטחון בגופים ציבוריים.

נירית להב קניזו: סעיף 10 מסמיך את הקצין המוסמך לתת הוראות ולקבוע נהלי אבטחה לגופים הציבוריים על אף שהם גופים ציבוריים ובתוספות לחוק מנויים גם לא מעט גופים פרטיים, חברות תקשורת, חברות תשתית, חברות גז, חברות נפט, חברות לבניית כבישים, רכבות וכולי כמו תחבורה.

נירית להב קניזו: הנהלים האלה לחלוטין לא מפורסמים לציבור.

נירית להב קניזו: גם חוק רישוי עסקים שנותן את הרישיון לכל סוגי העסקים וקובע שככלל פרטי המפרט האחיד יפורסם לציבור בתהליך מאוד שקוף, הוא מאפשר בסעיף 7ג(1) לפטור חלק מפרטי הרישוי או פרט רישוי מפרסום לציבור בדיוק מהטעמים האלה שאנחנו מדברים עליהם.

נירית להב קניזו: בעצם פרסום לציבור ודיון פומבי בתנאי אבטחה, גם אם הם באיזשהו רובד כללי, חותרים נגד הרעיון של אבטחה.

נירית להב קניזו: אנחנו מציעים, למעשה מבקשים מגברתי, שלא לקבוע את הדברים האלה בתקנות באישור ועדה.

שרן השכל: תודה רבה על הדברים.

שרן השכל: שמענו את כולם.

שרן השכל: קודם כל, הנהלים היום מפורסמים כך שאנחנו לא מפרסמים משהו שלא פורסם כבר ולכן העניין הזה לפרסום אותה תכנית אבטחה נשמע לי קצת לא הגיוני.

שרן השכל: אם כבר פורסם ועוד התקנות שהן יותר ממעיטות מפורסמות, נראה לי שזה על אחת כמה וכמה.

שרן השכל: דבר שני.

שרן השכל: כפי שאמרתי, ככל שנשוכנע שאין בכך צורך, לקראת קריאה שנייה ושלישית ניתן לעשות את אותם תיקונים והתאמות.

שרן השכל: לכן אני משאירה את זה כפי שהדבר הזה כתוב היום.

שרן השכל: עוד מישהו מהמשטרה רוצה לסכם?

עמיר סופר: אני לא רוצה לסכם, אני רוצה להתייחס לעניין הזה.

שרן השכל: אבל נירית התייחסה.

שרן השכל: נתתי התייחסות לדברים.

עילם שניר: הדיון כאן הוא לא על כך שהנוהל לא מתפרסם.

עילם שניר: הדיון הציבורי באישור שלו דורש כמובן להסביר בדיון את הטעמים לדבר הזה.

שרן השכל: ולכן מתקיימות לא מעט ישיבות.

שרן השכל: המשטרה מגיעה לוועדות עצמן ואומרות להן שיש כאן בעיה, אנחנו מבקשים שהדיון יהיה חסוי ויושב ראש הוועדה בדרך כלל – אני לא מכירה הרבה מקרים שלא – נענה לאותה בקשה של המשטרה לקיים את הדיון בצורה חסויה.

שרן השכל: זה לא מונע ממנו את זה.

עמיר סופר: תקנות זה משהו שהוא מאוד ממסגר.

עמיר סופר: בסופו של דבר עולם האבטחה הוא עולם של מקצוע והוא מאוד דינאמי ומאוד משתנה.

עמיר סופר: הוא משתנה באופן עתי, הוא משתנה בהתאם לטכנולוגיה, הוא משתנה בהתאם לאיומים ולכן כל מסגרת כזאת של תקנות, בסופו של דבר מסרבלת את הטיפול הנכון שלנו בנושא האבטחה.

עמיר סופר: זה נוטל מאיתנו את הגמישות גם להסיר וגם להחמיר לאור הסיטואציה בה אנחנו מנתחים את המצב.

שרן השכל: אין לי בעיה עם במידה והם רוצים להסיר, הם לא יצטרכו את אישור הוועדה אבל בכל שינוי ובכל תוספת, כן יצטרכו את אישורה.

שרן השכל: לעניין הזה ניתן להם את ההקלה הזאת.

שרן השכל: עם ההערה הזו אני רוצה להעלות את ההצעה ואת הפרק להצבעה.

קריאה: זה לשנות.

קריאה: זה לא להסיר.

שרן השכל: או להסיר את אחת התקנות.

שרן השכל: אני מעלה את פרק ו', שינוע ואבטחה להצבעה.

שרן השכל: מי בעד?

שרן השכל: מי נגד?

שרן השכל: מי נמנע.

שרן השכל: אושר

שרן השכל: הפרק אושר פה אחד.